b'\n_START_ARTICLE_\nSanitetstjeneste\n_START_SECTION_\nOpgaver i fredstid\n_START_PARAGRAPH_\nI fredstid er sanitetens prim\xc3\xa6re opgave at bemande infirmerierne p\xc3\xa5 de danske kaserner og flyvestationer, samt at yde sanitetsst\xc3\xb8tte til de sejlende enheder. Ligeledes udsendes der gerne sanitetsfolk med Danmarks missioner i udlandet, til at yde st\xc3\xb8tte til de udsendte enheder.\n_START_SECTION_\nOpgaver i krigstid\n_START_PARAGRAPH_\nI krigstid overtager sanitetstjenesten ansvaret for behandling og transport af syge og s\xc3\xa5rede fra de k\xc3\xa6mpende styrker, dog med underst\xc3\xb8ttelse af det civile sundhedsv\xc3\xa6sen. Denne indsats foreg\xc3\xa5r \xe2\x80\x93 for landkrig \xe2\x80\x93 opdelt p\xc3\xa5 5 echeloner:\n_START_SECTION_\n1. Echelon\n_START_PARAGRAPH_\nPlaceret umiddelbart bag fronten. Har prim\xc3\xa6rt til form\xc3\xa5l at opsamle syge og s\xc3\xa5rede fra kamptropperne og transportere dem tilbage til 2. echelon. Arbejdet foreg\xc3\xa5r med basis fra de reder, kamptroppernes frie sygehj\xc3\xa6lper har oprettet i forventet l\xc3\xa6 af direkte ild fra kamppladsen. Fra rederne s\xc3\xb8rger ambulancer for at indsamle de s\xc3\xa5rede og transportere dem tilbage til 2. Echelon. De s\xc3\xa5rede opholder sig kun i reden i den tid der g\xc3\xa5r, til de kan transporteres videre.\n_START_SECTION_\n2. Echelon\n_START_PARAGRAPH_\nPlaceret f\xc3\xa5 kilometer fra fronten. P\xc3\xa5 2. echelon modtages de s\xc3\xa5rede p\xc3\xa5 afdelingsforbindepladser, oprettet af en sektion fra en sanitetsdeling. Her stabiliseres de s\xc3\xa5rede og klarg\xc3\xb8res til videre transport tilbage til 3. echelon, idet afdelingsforbindepladser kun r\xc3\xa5der over det mest n\xc3\xb8dvendige udstyr og har begr\xc3\xa6nsede ressourcer til r\xc3\xa5dighed. De s\xc3\xa5rede kan ligge nogle f\xc3\xa5 timer p\xc3\xa5 afdelingforbindepladsen, men da hovedform\xc3\xa5let her er at stabilisere de s\xc3\xa5rede til transport s\xc3\xa5 forbindepladsen kan holdes mobil flyttes patienten videre inden for samme d\xc3\xb8gn.\n_START_SECTION_\n3. Echelon\n_START_PARAGRAPH_\nPlaceret tilbagetrukket fra fronten. P\xc3\xa5 3. echelon modtages de s\xc3\xa5rede p\xc3\xa5 hovedforbindepladser, oprettet af en sanitetsdeling. Her kan de s\xc3\xa5rede i st\xc3\xb8rre udstr\xc3\xa6kning stabiliseres og behandles, om end der kun er adgang til begr\xc3\xa6nsede ressourcer og simpelt udstyr. Hovedforbindepladser har et begr\xc3\xa6nset antal sengepladser til patienter. Komplicerede tilf\xc3\xa6lde og st\xc3\xb8rre skader, samt l\xc3\xa6ngerevarende sygdomme, kan herfra sendes videre tilbage til 4. echelon. Patienter kan ligge op til 24 timer p\xc3\xa5 hovedforbindepladsen, inden de transporteres videre. Patienter, der kan f\xc3\xa6rdigbehandles inden for dette tidsrum, kan fra forbindepladsen returnere til egen enhed.\n_START_SECTION_\n4. Echelon\n_START_PARAGRAPH_\nPlaceret langt tilbage fra fronten. P\xc3\xa5 4. echelon modtages de s\xc3\xa5rede p\xc3\xa5 felthospitalet. Her kan de s\xc3\xa5rede endeligt stabiliseres og f\xc3\xa6rdigbehandles, idet der her ofte er god adgang til ressourcer og avanceret udstyr, ligesom der er st\xc3\xb8rre kapacitet af sengepladser til liggende patienter. L\xc3\xa6ngerevarende indl\xc3\xa6ggelser vil dog kunne flyttes tilbage til 5. echelon til f\xc3\xa6rdigbehandling. Der er principielt ingen tidsbegr\xc3\xa6nsning p\xc3\xa5 indl\xc3\xa6ggelsestiden p\xc3\xa5 felthospitalet, om end langvarige forl\xc3\xb8b ofte vil overg\xc3\xa5 til 5. echelon af plads- og kapacitetshensyn.\n_START_SECTION_\n5. Echelon\n_START_PARAGRAPH_\nBest\xc3\xa5r af civile hospitaler. Disse vil i mange tilf\xc3\xa6lde blive inddraget til at tage "overskuddet" af syge og s\xc3\xa5rede fra krigen.'